แนวโน้ม SET เช้าพักฐาน วิตกศก.ชะลอหลังตัวเลขสหรัฐ-จีน ลดลงกระทบโควิดเดลต้า
แนวโน้ม SET เช้าพักฐาน กังวลเศรษฐกิจไทยชะลอหลังตัวเลขเศรษฐกิจสหรัฐและจีนออกมาหดตัว จากความกังวลการระบาดโควิด-19 สายพันธุ์เดลต้า อีกทั้งคาดจะมีแรงขายทำกำไรออกมา
1 ก.ย. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดพักฐานหลังปรับตัวขึ้นมามาก และความกังวลเศรษฐกิจชะลอตัวหลังตัวเลขเศรษฐกิจของสหรัฐฯและจีนออกมาชะลอตัว จากความกังวลการระบาดโควิด-19 สายพันธุ์เดลต้า
โดยดัชนีความเชื่อมั่นของผู้บริโภคสหรัฐเดือนส.ค.ลดลงต่ำสุดในรอบ 6 เดือน ส่วนจีนเผยดัชนีผู้จัดการฝ่ายจัดซื้อ (PMI) ภาคบริการเดือนส.ค.ลดลงมาก ส่วนบ้านเราปัจจัยเทคนิคเข้าเขต over bought คาดจะมีแรงขายทำกำไรออกมา
อย่างไรก็ดีพร้อมให้แนวรับที่ 1,633 – 1,634 และ 1,625 – 1,628 จุด ส่วนแนวต้านให้ไว้ที่ 1,645 จุด
 
 
 